**Invitasjon til dialogkonferanse med Ringsaker kommune – bygging av morgendagens sykehjem i Moelv.**

**Tid: Tirsdag 5. mars 2019 kl. 09 – 15.**

**Sted: Herredshuset Moelv, kommunestyresalen -Åsmarkveien 3, Moelv**

**Innledning**

Ringsaker kommune skal bygge morgendagens sykehjem i Moelv med ca. 80 plasser for mennesker med ulik grad av funksjonsnedsettelser. I Ringsaker skal innbyggerne greie seg selv lengst mulig hjemme, og ha trygghet for å få plass i sykehjem når det er nødvendig.

Sykehjemmet skal være et godt sted å bo, også for personer med demens og være godt å komme til for pårørende. Beboerne vil ha ulik grad av funksjonsnedsettelser og det må legges til rette for heldøgns helse- og omsorgstjenester på flere nivå. Bygget skal bidra til å åpne opp for frivillig aktivitet og samspille med lokalsamfunnet i Moelv. Bygget skal bidra til byutvikling og må være fleksibelt i forhold til endrede behov og mulighet for utvidelse i framtiden.

**Aktørene**

Ringsaker kommune

Ringsaker kommune investerer betydelig som forberedelse til stadig økende omsorgsbehov i tiden som kommer. Kommunen samarbeider med privat næringsliv og andre aktører om å finne gode løsninger til beste for brukere, pårørende og ansatte.

Ringsaker kommune legger til rette for attraktive prosjektsamarbeid ved å gjennomføre alle større byggeprosjekter i samspillsentreprise. Sentrale aktører for både prosjektering og bygging involveres tidlig, og disse følger prosjektet fra oppstart til ferdigstillelse. Tildeling av kontrakt skjer med bakgrunn i kompetanse og erfaring for tilbudt nøkkelpersonell, oppgave- og rolleforståelse og pris. Godt samarbeid og tillit mellom alle aktørene i prosjektet er selve bærebjelken i prosjektgjennomføringen.

Nasjonalt program for leverandørutvikling (LUP)

LUP er en pådriver for at statlige og kommunale virksomheter skal skape innovasjon gjennom sine anskaffelser. NHO, KS, DIFI, Innovasjon Norge og Forskningsrådet er programansvarlige og NHO har prosjektlederansvaret gjennom et sekretariat.

Programmet gjennomføres som et partnerskap mellom nasjonale innovasjonsaktører, departementer, statlige virksomheter, kommuner og næringslivet. Programmets visjon er å dra nytte av offentlige anskaffelser på en mer aktiv måte som stimulerer til konkurranse, næringsutvikling og innovasjon. Bedre dialog med markedet vil gi økt forståelse, kompetanse og kunnskap om hvordan innovative offentlige anskaffelser kan gjennomføres og å få fram hvilken nytte dette gir, både for oppdragsgiver og leverandører.

**Formålet med dialogkonferansen**

Åpen markedsdialog med konferanse – gruppedialog og en- til en-samtaler

Formålet med dialogkonferansen er å få inn relevante innspill og ideer fra aktuelle aktører, små og store, i utvikling av prosjektet.

***Innledende spørsmål- hva tenker du/dere at Ringsaker kommune bør ha ekstra fokus på ved anskaffelse, planlegging og bygging av morgendagens sykehjem?***

Ringsaker kommune har satt opp følgende mål for prosjektet som er aktuelle tema for innspill under dialogkonferansen:

* Bygget bidrar til byutvikling i Moelv og er åpent for lokalsamfunn og frivillighet
* Anskaffelsen av samarbeidspartnere er gjennomført på en god og riktig måte i forhold til både prosjektutvikling og bygging
* Det er valgt bærekraftige løsninger og prosesser for å gi minst mulig miljøbelastning
* Materialbruk er gjennomtenkt og det er skapt et hjemlig preg hvor det er hyggelig å bo, og med gode og funksjonelle uteområder
* Bygget har gode driftsløsninger for effektiv tjenesteutøvelse, rasjonell drift og god logistikk
* Bygget er gjennomtenkt i forhold til arealeffektivitet og sambruk
* Bygget er tilrettelagt for pasienter med demens, stor pleietyngde og avansert somatisk behandling
* Det benyttes innovative løsninger og teknologi som gir god ressursutnyttelse
* Det er valgt riktige løsninger sett opp mot levetidskostnadene for bygget

Utover dette ønsker Ringsaker kommune nyskapende innspill i forbindelse med videre anskaffelse, planlegging og bygging av morgendagens sykehjem i Moelv!

**Program**

|  |  |
| --- | --- |
| Tid | Tema |
| 08.45 | Registering og kaffe |
| 09.00 | Velkommen v/ Ringsaker kommune |
| 09.10 | Morgendagens sykehjem i Moelv*Hvorfor inviterer vi til dialogkonferanse?* |
| 09.30-09.45 | Nasjonalt program for leverandørutvikling*Hvordan kan leverandører utnytte muligheten til dialog i forkant av konkurranseutlysning for utvikling av egen virksomhet?* |
| 10.00-10.4511-11.45 | Kåre Hagen – Morgendagens omsorg*Senter for velferds- og arbeidslivsforskning OsloMet.*Fremtidens sykehjem - *Erfaringer med samspill i prosjektering av «verdens mest miljøvennlige sykehjem» - Tåsenhjemmet.Kjetil Stenersen, prosjektleder omsorgsbygg i Oslo* |
| 12.00-13.00 | Enkel lunsj |
| 13.00-15.00 | Markedsdialog med plenumsdiskusjon og oppsummering*Invitasjon til en- til en-møter.* |

Tema for markedsdialogen

* arkitektur/landskapsarkitektur – logistikk, arealeffektivitet, hjemlig preg, byggets plassering, byutvikling mm.
* effektive og miljøvennlige løsninger sett opp mot levetidskostnadene for bygget – materialvalg, energieffektivitet ventilasjon/inneklima/oppvarming, effektiv byggeplass etc.
* pasientbehandling – utstyrsbehov, romutnyttelse, hygiene, ernæring, skjerming
* teknologi som øker pasientsikkerhet som kan forenkle og effektivisere drift.

**Innspillsnotat, en- til en-samtaler**

Etter dialogkonferansen inviteres leverandørene til påfølgende en- til en-møter med byggherren. Her kan entreprenører, underleverandører og andre aktører ha direkte dialog med byggherren om løsninger som kan tilbys for å oppnå målene i byggeprosjektet. Møtene er konfidensielle.

I forkant av en- til en-møtene bes det om innlevering av et innspillsnotat som inneholder det aktørene vil snakke om i møtene. Dette brukes som forberedelse. Notatet er overordnet og kan være på inntil 2 sider med frist for innlevering 15.3.2019.

En- til en- møtene planlegges gjennomført i løpet av mars 2019.

**Påmelding**

Påmelding og spørsmål rettes til:

Petter Granum, bygg- og eiendomssjef

petter.granum@ringsaker.kommune.no

Påmeldingsfrist: Tirsdag 26. februar 2019.